เป็นมื้อเบาๆ ในยามค่ำเมืองย่างกุ้งค่ะ เนื่องจากเรายังไม่ค่อยหิวสักเท่าไหร่แต่ถึงเวลาอาหารแล้ว เลยเลือกเดินมาร้านนี้เพื่อหาอะไรเบาๆ และเปลี่ยนบรรยากาศจากข้าวและกับข้าวมาเป็นอาหารซีฟู้ดสไตล์อเมริกันกันบ้าง ร้านนี้ตั้งอยู่บนถนน Strand ค่ะ หาไม่ยาก แต่ถ้ามากลางวันร้านจะดูไม่โดดเด่นจนนึกว่าร้านปิดได้ ส่วนกลางคืนเปิดไฟที่ป้ายอย่างเด่นเป็นสง่าเลยค่ะ มีเมนูตั้งไว้หน้าร้านด้วย

สำหรับภายในร้านตกแต่งแนวลอฟท์ ดูทันสมัยมากๆ ค่ะ ในร้านมีลูกค้าหนุ่มสาวชาวพม่าเกือบจะเต็มร้าน พนักงานมีถามด้วยค่ะว่าเราจองโต๊ะกันมาก่อนมั้ย ซึ่งทางร้านมีพนักงานที่พูดภาษาไทยได้คล่องอยู่ด้วยนะคะ เวลาเข้าร้านอาหารที่พม่า พอเค้ารู้ว่าเราเป็นชาวไทยก็มักตามพนักงานที่พูดไทยได้มาคอยอำนวยความสะดวกให้ สุดยอดจริงๆ ค่ะ 

เนื่องจากไม่ได้หิว ก็เลยสั่งอาหารมาแค่สองชุดนะคะ และสั่งขนมมาตบท้ายอีก 1 รายการค่ะ

+ Fish 'n Chips (Cherry Snaper) (regular size 6800 kyat)
ที่นี่มีปลาสำหรับ Fish & Chips ให้เลือกสองชนิด ก็คือปลาดอรี่และปลา Cherry Snapper (น่าจะเป็นปลาทับทิมค่ะ) เราชอบตรงที่ปลาสดมากค่ะ ทอดมาชิ้นใหญ่เนื้อนุ่ม เนื้อหวานคืออร่อยตามธรรมชาติอยู่แล้ว พอทอดมาเนื้อไม่ยุ่ย อร่อยเลยค่ะ ส่วนเฟรนช์ฟรายด์ก็ทอดมาแท่งใหญ่กรอบนอกนุ่มในเริ่ดๆ

+ Scallops fish chicken (9800 kyat)
เมนูนี้ประกอบด้วยไก่ย่าง หอยเชลล์ทอด และ fish finger 
เนื้อไก่ย่างย่างมานุ่มๆ หอมๆ ค่ะ หอยเชลล์ทอดก็กรุบกรอบ ส่วน fish finger นี่กินแล้วเหมือนกิน Fish 'n chips แหะๆ สรุปคืออร่อยนะคะจานนี้ ฟาดกันเรียบ ไม่เหลือสักชิ้น เมนูนี้มีข้าวมาให้ด้วยค่ะ เข้าทางคุณพ่อผู้กินข้าวหมดแต่เพียงผู้เดียว

+ Sizzling Brownie (5800 kyat)
เรื่องของเรื่องคือหลานตัวน้อยอยากกินไอศกรีม เราเลยสั่งเมนูนี้ซึ่งเป็นบราวนี่กะทะร้อน โปะด้วยไอศกรีมวานิลลาด้านบนมาค่ะ บราวนี่กะทะร้อนพนักงานนำคาราเมลมาราดกันซึ่งๆ หน้า พอวางบนโต๊ะปุ๊บคาราเมลก็เดือดปุดๆ ให้หลานได้ตื่นเต้นกันตรงนั้นเลย เป็นความบันเทิงดีค่ะ รสชาติบราวนี่อร่อยมากค่ะ เนื้อหนึบๆ เข้มข้นด้วยช็อคโกแล็ต เข้ากั๊นเข้ากันกับไอศกรีมวานิลลา

ร้านคิด service charge 5% และ Tax 5% ค่ะ